Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY muuttamisesta toisen kerran (toinen direktiivin 89/391/ETY 16 artiklassa tarkoitettu erityisdirektiivi)"

(1999/C 138/10)

Neuvosto päätti 18. joulukuuta 1998 Euroopan yhteisön perustamissopimuksen 118 a artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 4. maaliskuuta 1999. Esittelijä oli Renata Polverini.

Talous- ja sosiaalikomitea hyväksyi 25. maaliskuuta 1999 pitämässään 362. täysistunnossa seuraavan lausunnon. Äänestyksessä annettiin 81 ääntä puolesta, 22 vastaan 14:n pidättyessä äänestämästä.

1. Johdanto

1.1. Komission direktiiviehdotuksen tarkoituksena on muuttaa direktiiviä 89/655/ETY(1), joka koskee työntekijöiden työssään käyttämille työvälineille asetettavia työsuojelua koskevia vähimmäisvaatimuksia. Muutoksella pyritään liittämään direktiiviin kyseisiä työvälineitä koskevia seikkoja, joita ei sisällytetty direktiivin ensimmäiseen, direktiivillä 95/63/EY(2) tehtyyn muutokseen neuvoston hyväksyessä sen.

1.2. Perustamissopimuksen 118 artiklaan pohjautuvalla ehdotuksella pyritään takaamaan entistä parempi työsuojelun taso käytettäessä korkealla tehtäviin tilapäisiin töihin tarkoitettuja työvälineitä, ja näin vähentämään oleellisesti putoamisia. Korkealla tehtävät työt ovat korkealta putoamisesta aiheutuvia työtapaturmia (10 % kaikista työtapaturmista) koskevien tutkimusten mukaan huomattava riski työntekijöille.

1.3. Komission mukaan tikkaat ja rakennustelineet ovat yleisimmin käytettyjä työvälineitä korkealla tehtävissä tilapäisissä töissä. Työntekijöiden turvallisuus riippuu työn organisoinnista, työvälineille asetetuista teknisistä vaatimuksista sekä menettely- ja työtavoista.

1.4. Ehdotuksen liitteessä kuvataan tarkentavasti sellaisten työvälineiden valintaa ja käyttöä, joiden avulla työntekijät pääsevät korkealla sijaitseviin työpisteisiin ja voivat työskennellä niissä. Erityistä huomiota kiinnitetään tikkaiden käyttöön sekä rakennustelineiden pystytykseen ja purkuun.

2. Yleistä

2.1. Talous- ja sosiaalikomitea suhtautuu myönteisesti komission ehdotukseen sekä tavoitteeseen suojella työntekijöitä, jotka käyttävät korkealla tehtävään tilapäiseen työhön tarkoitettuja työvälineitä, sillä korkealta putoamiset ovat vakava ongelma.

2.2. Talous- ja sosiaalikomitea tekee kuitenkin joitakin terminologisia parannusehdotuksia, sillä direktiiviehdotus on tietyissä kohdin epätarkka. Parannusehdotusten päätarkoituksena on varmistaa työntekijöiden tehokas suojelu siten, että turvallisuustasoa nostetaan organisoimalla työ asianmukaisesti, mikä perustuu työvälineille asetettaviin tarkkoihin teknisiin vaatimuksiin ja turvallisiin työtapoihin.

2.2.1. Komitea katsoo, että työtapaturmien vähentämiseksi on puututtava perinpohjaisesti työn organisointiin ja ennen kaikkea on yleisen kehotuksen sijaan on annettava "kirjalliset työohjeet", jotka sisältävät työvälineitä (kannettavat tikkaat ja rakennustelineet) ja niiden käyttöä koskevat erityissäännöt.

2.3. Komitea korostaa - yhdenmukaisesti toimenpiteistä työntekijöiden turvallisuuden ja terveyden parantamisen edistämiseksi työssä annetun direktiivin 89/391/ETY(3) kanssa -, että vain aiheelliset ohjeet saaneet työntekijät voivat käyttää työvälineitä, joihin liittyy erityisiä riskejä, esimerkiksi korkealla suoritettavaan työhön tarkoitettuja työvälineitä (rakennustelineitä jne.).

2.4. Talous- ja sosiaalikomitea suosittaa, että komissio kehottaa jäsenvaltioita valmistelemaan pk-yrityksiä palkitsevia toimia työsuojelun toteuttamiseksi. Erityistä huomiota on kiinnitettävä henkilökunnan koulutukseen työvälineiden käytössä.

2.5. Koska yritykset käyttävät paljon rakennustelineitä rakennus-, purku- ja huoltotöissä, komitea kehottaa komissiota erityisesti valmistelemaan nykyistä yksityiskohtaisemmat suuntaviivat rakennustelineiden suunnittelua varten. Suunnitelmaan olisi kuuluttava tekninen selostus sekä asennusohjeet ja -kaaviot.

2.5.1. Tekniseen selostukseen voidaan sisällyttää

- kuvaus rakennustelineiden osista ja niiden mitoista sekä sallitut toleranssit ja yleiskaavio

- käytettyjen materiaalien kuormitusominaisuudet ja yksittäisten materiaalien turvakertoimet

- tiedot eri osille tehdyistä kuormituskokeista

- rakennustelineiden kuormituslaskelmat eri käyttöoloissa

- ohjeet rakennustelineiden kuormituskokeita varten

- rakennustelineiden pystytys-, käyttö- ja purkuohjeet putoamisvaaran, putoavien esineiden vaaran, kuormitusvaurioiden ja muiden vaarojen välttämiseksi

- kaaviot rakennustelinetyypeistä sekä tiedot suurimmasta sallitusta kuormituksesta, käyttökorkeudesta ja niiden työlavojen leveydestä, joita varten ei tarvitse tehdä kuormituslaskelmia kaikissa käyttösovelluksissa.

3. Erityistä (4)

3.1. Liite, kohdan 4.1.1 ensimmäinen alakohta. Muutetaan italiankielisen toisinnon sanamuotoa; muutos ei koske suomenkielistä toisintoa.

3.2. Kohdan 4.1.1 toinen alakohta. Korvataan sana "tasoille" sanalla "työlavoille" ja korvataan ilmaisu "niiltä poistuminen" ilmaisulla "takaisin".

3.3. Kohta 4.1.2. Muutetaan kuulumaan seuraavasti:

"Kannettavia tikkaita(5) on käytettävä (syytä käyttää) korkealla sijaitsevana työpisteenä ehdottomasti vain silloin, kun turvallisempien työvälineiden käyttö ei ole perusteltua lyhytaikaisen käytön ja vähäisen vaaran vuoksi."

3.3.1. On tuotava ilmi, etteivät kannettavat tikkaat ole työväline, jota käytetään työpisteenä, vaan ne ovat ainoastaan työpisteeseen nousemisen tai laskeutumisen väline.

3.4. Kohta 4.1.4. Muutetaan kuulumaan seuraavasti:

"Toimeenpiteet työvälineiden käyttöön (työvälineisiin) liittyvien vaarojen vähentämiseksi on määriteltävä (suunniteltava) sen mukaan, mikä työvälinetyyppi on edellä esitettyjen seikkojen perusteella valittu. Ensi sijassa (Tarvittaessa) on otettava käyttöön varotoimia tai asennettava yleisiä suojalaitteita putoamisvaaran varalta. Näiden suojalaitteiden on oltava rakenteeltaan ja vahvuudeltaan sellaisia, että ne estävät tai pysäyttävät putoamisen sekä ehkäisevät mahdollisimman hyvin (mahdollisuuksien mukaan) työntekijöitä loukkaantumasta. Suojalaitteiden on oltava yhtäjaksoisia lukuun ottamatta niitä kohtia, joista pääsee portaikkoon."

3.4.1. Olisi asianmukaista korostaa puitedirektiivin 89/391/ETY 6 artiklan tavoin "yleisten suojelutoimenpiteiden" ensisijaisuutta, kun taas "yksilölliset suojelutoimet" ovat täydentäviä.

3.5. Lisätään direktiiviin uusi kohta 4.1.5:

"Turvallisen työskentelyn kannalta tarpeellisten rakennustelineiden ja tikkaiden pystytys-, käyttö- ja purkuohjeet on oltava niiden käyttäjän saatavilla. Ohjeet on pidettävä jatkuvasti ajan tasalla."

3.6. Kohta 4.2.1. Muutetaan kuulumaan seuraavasti:

"Tikkaat on sijoitettava siten, että ne seisovat vakaasti käytön aikana. Kannettavien tikkaiden on oltava vakaalla, kestävällä, paikallaan pysyvällä ja vaakasuoralla alustalla. Riipputikkaat, köysi- ja vaijeritikkaita lukuun ottamatta, on kiinnitettävä turvallisesti, jotta (siten, että) ne eivät liiku tai heilu (pysyvät paikallaan heilumatta)."

3.7. Kohta 4.2.2. Muutetaan kuulumaan seuraavasti:

"Kannettavien tikkaiden alaosan luisuminen on estettävä ennen käyttöönottoa (joko) askelmien ylä- tai alaosan kiinnittämisellä, luisumisen estävillä välineillä tai muilla vastaavan tehokkuuden takaavilla ratkaisuilla: Ensisijaisesti tikkaat kiinnitetään tukeavasti kaikkia käytettävissä olevia kiinnitysmenetelmiä hyödyntäen. Vain jos ei ole mitään mahdollisuuksia kiinnittää kannettavia tikkaita, toisen henkilön on pidettävä niitä alhaalta paikoillaan. Tikkaiden on oltava niin korkeat, että askelmat ulottuvat riittävästi saavutettavan tason yläpuolelle. Moniosaisia tikkaita on käytettävä siten, että taataan osien luja kiinnittyminen (osat eivät liiku suhteessa) toisiinsa. Kannettavat (Siirrettävät) tikkaat on asetettava liikkumattomaan asentoon ennen niille nousua."

3.7.1. Usein on mahdotonta kiinnittää tikkaat lujasti. Putoamisen välttämiseksi toisen henkilön on tällöin ehdottomasti pidettävä tikkaita paikoillaan työntekijän noustessa tai laskeutuessa tikkaita myöten.

3.8. Kohta 4.3.2. Muutetaan kuulumaan seuraavasti:

"Rakennustelineen monimutkaisuuden tai korkeuden mukaisesti pätevän henkilökunnan on laadittava pystytys-, käyttö- ja purkamissuunnitelma. Suunnitelma voi olla yleinen (yleisluontoinen) sovellussuunnitelma, johon lisätään poikkeuksellista rakennustelinettä koskevia yksityiskohtia."

3.8.1. Rakennustelineet on asennettava valmistajan ohjeiden mukaisesti tai, mikäli telineitä käytetään eri tavoin, pätevän henkilökunnan ennalta valmisteleman suunnitelman mukaisesti. Kyseinen henkilökunta laatii myös työturvallisuussuunnitelman.

3.9. Kohta 4.3.3. Lisätään ensimmäisen virkkeen jälkeen seuraava uusi virke:

"Rakennustelineet on tuettava asianmukaisesti sekä pituus- että leveyssuunnassa."

3.10. Kohta 4.3.4. Muutetaan kuulumaan seuraavasti:

"Työlavojen (tasojen) on oltava mitoiltaan sellaiset, että ne soveltuvat työn luonteeseen ja niillä liikkuminen on turvallista. Niiden on oltava niin paksuja, että ne ovat turvallisia tukien väliseen etäisyyteen ja painolastiin nähden. Työlavojen osat eivät saa päästä liikkumaan, ja niiden on oltava lähellä toisiaan ja työkohdetta. Työlavojen kaikille vapaille sivuille on kiinnitettävä kaide. (Rakennustelineiden tasot on pystytettävä siten, etteivät niiden osat pääse liikkumaan normaalikäytössä.) Työlavoihin (Tasoihin) kuuluvien osien ja pystysuorien yleisten suojalaitteiden väliin ei saa jäädä vaarallisia aukkoja. Sekä kaiteet että suojuslista on kiinnitettävä rakennustelineen pystysuorien palkkien sisäpuolelle. Työlavat voivat olla irti seinästä, mutta kuitenkin siten, ettei väliin jäävästä raosta voi pudota."

3.10.1. Työntekijöiden tehokkaan suojelun takaamiseksi ja putoamisvaaran vähentämiseksi on eriteltävä yksityiskohtaisesti työlavoja, tasoja ja kaiteita koskevat vaatimukset, jotta yritykset eivät voi tulkita ohjeita mielivaltaisesti.

3.11. Kohta 4.3.6. Muutetaan kuulumaan seuraavasti:

"Rakennustelineitä saavat pystyttää, purkaa ja (merkittävästi) muuttaa vain kyseiseen työhön koulutuksen saaneet työntekijät pätevän henkilön johdolla. Koulutukseen on sisällyttävä pystytys- ja purkamissuunnitelman tulkitseminen, rakennustelineiden turvallinen pystyttäminen, purkaminen tai muuttaminen, putoamisesta tai putoavista esineistä aiheutuvien riskien ehkäiseminen, työskentely henkilökohtaisia suojalaitteita käyttäen, sään muutosten ja huonon sään vaikutukset sekä kuormituskertoimet ja mahdolliset muut toimintaan liittyvät riskit. Edellä mainitulla pätevällä henkilökunnalla (henkilöllä) ja työntekijöillä on työn aikana oltava tämän liitteen 4.3.2 kohdassa tarkoitettu pystytys- ja purkamissuunnitelma sekä pystytys-, käyttö- ja purkuohje."

3.11.1. Tarkoituksena on korostaa, että esimiehen koordinoiman ammattitaitoisen henkilökunnan on pystytettävä ja purettava rakennustelineet asennusohjeiden mukaisesti.

3.12. Kohta 4.3.7. Muutetaan kuulumaan seuraavasti:

"Kun jokin työ edellyttää, että putoamiselta suojaava yleinen suojalaite väliaikaisesti poistetaan, otetaan käyttöön tehokkaita korvaavia turvatoimia ja turvallisia työtapoja."

3.12.1. Kaikissa vaarallisissa töissä - mikäli työn luonteesta johtuen on vähennettävä yleisiä ehkäisytoimia - yrittäjän olisi noudatettava "kirjallisia työohjeita", jotka koskevat henkilökohtaisia suojalaitteita (esim. turvavaljaat töissä, joihin liittyy putoamisvaara) vaaratilanteiden välttämiseksi.

Bryssel 25. maaliskuuta 1999.

Talous- ja sosiaalikomitean

puheenjohtaja

Beatrice RANGONI MACHIAVELLI

(1) EYVL L 393, 30.12.1989, s. 13, TSK:n lausunto EYVL C 318, 12.12.1988, s. 26.

(2) EYVL L 335, 30.12.1995, s. 28, TSK:n lausunto, EYVL C 397, 31.12.1994, s. 13.

(3) EYVL L 183, 29.6.1989, s. 1, TSK:n lausunto, EYVL C 175, 4.7.1988, s. 22.

(4) HUOM. Komission tekstiin tehdyt muutosehdotukset on kursivoitu ja lihavoitu. Muutosehdotuksen jälkeisissä sulkeissa on teksti, jota ehdotetaan poistettavaksi tai korvattavaksi.

(5) Työvälineet, joiden avulla päästään korkealla tai alhaalla sijaitseviin työpisteisiin.